སྤྱི་སེམས་དོ་ཁུར་བཤད་དུས་རྒན་གཞོན་ཕོ་མོ་སུ་ལའང་དམིགས་བསལ་མེད་ལ་ཚང་མས་བྱེད་དགོས་པའི་ལས་འགན་ལས་ལྷག་པའི་འོས་འགན་ཞིག་ཅིས་ཀྱང་ཡིན་པས།མཐོ་འགོ་འཁྲི་དང་།འགན་འཛིན།དགེ་རྒན་ནས་བཟུང་སྟེ་སྨད་སློབ་ཕྲུག་དང་མི་མང་ཡོངས་ནས་སྤྱི་ཚོགས་རམ་འདེགས་ཀྱི་བསམ་བློ་ལྡན་དགོས།དེ་མིན་སྒེར་སེམས་དོ་ཁུར་གཙོ་གཉེར་བྱེད་མཁན་གྱི་འགོ་འཁྲི་དང་།འགན་འཛིན།དགེ་རྒན་ནི་སུ་ལའང་མི་མཁོ་སྙམ།དེང་སང་སྤྱི་ཚོགས་ཆེ་འབྲིང་ཆུང་གསུམ་གང་ཞིག་ཡིན་རུང་མི་འབོར་མང་ཤོས་ཤིག་གིས་མི་རབས་རྒན་པ་ཡིན་ཚད་ཐམས་ཅད་བསམ་བློའི་གནས་ཚད་མཐོ་བ་བརྩིས་ཤག་དང་།མི་རབས་གཞོན་པ་ཡིན་ཚད་ཐམས་ཅད་བསམ་བློའི་གནས་ཚད་དམའ་ཤོས་ཤིག་ཏུ་བརྩིས་རྐྱང་བྱེད་པའི་བགས་ཆག་རྙིང་པ་ཞིག་གམ་བསམ་བློ་རྙིང་པ་ཞིག་ཡོད་པ་གསལ་པོ་རེད།དེ་འདྲའི་བསམ་བློ་དེ་ད་དུང་བསམ་བློ་རྙིང་པ་རེད་ཅེས་བསྙད་ཆོག་སྙམ།དེ་མིན་དངོས་ནས་བོད་མི་རིགས་ལ་ཞེན་ཁོག་དང་རྒྱལ་ཞེན་ཆེ་བའི་མི་རབས་རྒན་པ་ཁག་ཅིག་གིས་གདམས་པའི་མན་ངག་འགའ་ལ་བསམ་བློ་རྙིང་པ་དང་ཀླད་རྙིང་མཁྲེགས་བཟུང་བྱེད་པ་རེད་ཟེར་ཉེས་འདོགས་སྐྱོན་འཛུགས་བྱེད་ན་བོད་པའི་ཁ་རྒྱུན་ལཨ་མ་དང་གདོན་འདྲེ་ནོརཟེར་བ་དང་ཁྱད་ཅི་ཡོད།དེའི་ཕྱིར་མཁས་པ་གཟུ་བོར་གནས་པ་དག་གིས་བརྟག་པར་འཚལ།